钦定古今图书集成/理学汇编/文学典/第138卷 > 《跋高宗皇帝赐洪忠宣公冬服手诏》
## 钦定古今图书集成/理学汇编/文学典/第138卷 > 《跋高宗皇帝赐洪忠宣公冬服手诏》

真德秀

“苏武之还自匈奴也，论拜为典属国，赐钱二百万，田
宅副焉。”洪忠宣公之节，亡愧苏武，而高宗皇帝之所
以宠锡者，有过汉庭，其褒表忠义，皆可为后世法。然
武不幸见抑于霍光，公亦不幸逢怒于桧相，武之见
抑，不过不为公卿耳。而公方违阴山之北，复贬瘴海
之南，是公之不幸视子卿为甚，而偃月之罪，又浮于
博陆也。呜呼！思陵云汉之章，忠宣霜日之节，将与万古相为亡穷，而权臣气焰，冰解烬灭久矣。考论人物
者，其愿为公乎？抑愿为桧乎？有志者必知所择。